Nafissatou Thiam

Nafissatou Thiam (sündinud 19. augustil 1994 Brüsselis) on Belgia seitsmevõistleja.

Thiam alustas kergejõustikutreeninguid seitsmeaastaselt. Esimest korda tuli ta seitsmevõistluses oma vanuseklassi Belgia meistriks 2009. aastal. 2013. aastal ületas ta Gentis toimunud võistlustel Carolina Klüftile kuulunud viievõistluse juunioride maailmarekordi, kuid antidopingu reeglitele mittevastava dopingukontrolli tõttu seda tulemust rekordina ei arvestatud. 2013. aasta juunioride Euroopa meistrivõistlustel Rietis võitis ta seitsmevõistluses kulla juunioride Belgia rekordiga 6298 punkti. 

2014. aasta Euroopa meistrivõistlustel Zürichis võitis ta Antoinette Nana Djimou ja Nadine Broerseni järel pronksmedali tulemusega 6423 punkti.

2015. aasta Euroopa sisemeistrivõistlustel Prahas püstitas ta viievõistluses isikliku rekordi 4696 punkti ja oli Katarina Johnson-Thompsoni järel teine. U23 vanuseklassi Euroopa meistrivõistlustel osales ta kõrgushüppes ning võitis itaallanna Alessia Trosti järel hõbemedali. Maailmameistrivõistlustel Pekingis sai ta 11. koha.

2016. aasta suveolümpiamängudel Rio de Janeiros võitis ta 6810 punktiga Jessica Ennis-Hilli ja Brianne Theisen Eatoni ees kuldmedali, saades kõigi aegade noorimaks seitsmevõistluse olümpiaõitjaks.

2017. aasta Euroopa sisemeistrivõistlustel Belgradis võitis ta viievõistluse Ivona Dadici ja Györgyi Zsivoczky-Farkase ees. Mai viimasel nädalavahetusel toimunud Götzise seitsmevõistluses püstitas Thiam Belgia rekordi 7013 punkti, millega tõusis kõigi aegade edetabelis Jackie Joyner-Kersee ja Klüfti järel kolmandaks. Maailmameistrivõistlustel Londonis tuli ta Carolin Schäferi ja Anouk Vetteri ees maailmameistriks 6784 punktiga.

2018. aasta Euroopa meistrivõistlustel Berliinis tuli Thiam Katarina Johnson-Thompsoni ja Schäferi ees 6816 punktiga Euroopa meistriks.

2019. aasta maailmameistrivõistlustel Dohas segas Thiami võistlust küünarnukivigastus ning ta oli 6677 punktiga Johnson-Thompsoni järel teine.

2021. aasta Euroopa sisemeistrivõistlustel Torunis võitis ta viievõistluse Belgia rekordiga 4904 punkti. Tokyo olümpiamängude avatseremoonial oli Thiam üks kahest Belgia koondise lipukandjast. Seitsmevõistluses tuli ta 6791 punktiga teist korda olümpiavõitjaks.

2022. aasta maailmameistrivõistlustel Eugene'is tuli Thiam 6947 punktiga teist korda maailmameistriks, edestades Anouk Vetterit ja Anna Halli. Euroopa meistrivõistlustel Münchenis tuli ta 6628 punktiga Adrianna Sułeki ja Annik Kälini ees Euroopa meistriks.

2023. aasta Euroopa sisemeistrivõistlustel Istanbulis võitis ta viievõistluse maailmarekordiga 5055 punkti, alistades 2012. aastast Natalja Dobrõnskale kuulunud varasema rekordi 42 punktiga. 

2024. aasta Euroopa meistrivõistlustel Roomas tuli Thiam võistluste rekordiga 6848 punkti kolmandat korda Euroopa meistriks. 2024. aasta suveolümpiamängudel Pariisis võitis ta Johnson-Thompsoni ja Noor Vidtsi ees kuldmedali 6880 punktiga. Sellega sai temast esimene seitsmevõistleja, kes tulnud olümpiavõitjaks kolm korda.

Thiam on valitud kaheksal korral Belgia parimaks naiskergejõustiklaseks (2013, 2014, 2015, 2016, 2017, 2018, 2019, 2021) https://sporza.be/nl/2022/03/26/8e-gouden-spike-voor-nafi-thiam-2e-voor-bashir-abdi~1648312298147/s , kolmel korral Belgia aasta naissportlaseks (2014, 2016, 2017) https://www.hln.be/meer-sport/herbeleef-hoe-nafi-thiam-en-david-goffin-met-de-hoofdprijzen-gingen-lopen-op-het-sportgala~ae95026d/  ja 2017. aastal maailma parimaks naiskergejõustiklaseks  https://www.european-athletics.com/news/thiam-named-female-world-athlete-the-year-iaaf-athletics-awards .

Talle kuulub 2019. aastal Talence'is hüpatud 2.02-ga seitsmevõistlejate maailmarekord kõrgushüppes. https://focusonbelgium.be/en/sport/new-record-nafissatou-thiam 

 Isiklikku 

Nafissatou Thiami ema Danièle Denist on endine mitmevõistleja, isa Bamba on Senegali päritolu kunstnik.

Thiam on õppinud Liège'i Ülikoolis geograafiat. https://www.lalibre.be/sports/omnisports/2019/09/18/nafi-thiam-a-son-diplome-en-poche-desormais-je-me-consacre-entierement-a-lathle-6UUFPT27W5ANVFPUD4IU657WKQ/ 

Ta on UNICEFi hea tahte saadik.

 Isiklikud rekordid 
Seisuga 22. august 2022

 Mitmevõistlus 

Seitsmevõistlus – 7013 punkti, 28. mai 2017, Götzis NR
Viievõistlus – 5055 punkti, 3. märts 2023, Istanbul MR

 Üksikalad 
Väljas
 Ala  Tulemus  Aeg  Koht 100 m tõkkejooks  13,21  17. juuli 2022    Eugene Kõrgushüpe  2.02   22. juuni 2019    Talence Kuulitõuge  15.54   8. august 2024    Pariis 200 m jooks  24,37   18. mai 2019    Gaurain-Ramecroix Kaugushüpe  6.86 NR   18. august 2019    Birmingham Odavise  59.32 NR   28. mai 2017    Götzis 800 m jooks  2.10,62   9. august 2024    Pariis
Sees
 Ala  Tulemus  Aeg  Koht 60 m tõkkejooks  8,23   3. märts 2017    Belgrad Kõrgushüpe  1.96   3. märts 2017    Belgrad Kuulitõuge  15.54   3. märts 2023    Istanbul Kaugushüpe  6.79 NR   1. märts 2020    Liévin 800 m jooks  2.13,60   3. märts 2023    Istanbul

 Viited 

 Välislingid 

 Ametlik koduleht


Kategooria:Belgia seitsmevõistlejad
Kategooria:Liège'i Ülikooli vilistlased
Kategooria:Sündinud 1994